Peugeot 203 was heel gewild op sy dag | Netwerk24
Deur Dawid Botha, Club Peugeot 26 April 2018 05:00
Daardie foto van die ou, geel bakkie verlede week in “Padlangs” het betrekking.
Dit is ’n Peugeot 203-bakkie. Hulle was destyds baie gewild in Europa en is so van 1948 af tot in die 1950’s gebou, toe dit deur die 403-bakkie vervang is.
Die 203 was Peugeot se eerste naoorlogse model.
Daar was verskeie variante, soos ’n sedan, stasiewa, paneelwa en die bakkie.
Daar is ook spesiale modelle in klein getalle gebou, soos die vierdeur-afslaankap, ’n tweedeur-cabriolet en ’n -koepee.
Daar was ook ’n snoetbussie, ambulans en les bes ’n viertrek-jeep wat as konsepmodel vir die Franse weermag gebou is. Dit is egter nie deur die weermag aanvaar nie.
Alle 203’s, ook die bakkie, is toegerus met ’n kruisvloeikop-enjin van 1 290 cc wat net meer as 40 perdekrag ontwikkel het.
Sover ons kennis strek, is net die sedanmodel na Suid-Afrika ingevoer.
Meer oor: Peugeot | Motors